Diari Oficial de la Generalitat Valenciana


Sumari del DOGV 7398, del 07-11-2014 (2014/10351)

RESOLUCIÓ de 21 d'octubre de 2014, de la Subdirecció General de Relacions Laborals de la Direcció General de Treball, per la qual es disposa el registre i publicació del text del Conveni Col·lectiu del Sector de Begudes Refrescants de la Comunitat Valenciana (codi: 89656430516931).
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7398

Data del DOGV
:   07-11-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/10840


Data del document
:   21-10-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 21 d'octubre de 2014, de la Subdirecció General de Relacions Laborals de la Direcció General de Treball, per la qual es disposa el registre i publicació del text del Conveni Col·lectiu del Sector de Begudes Refrescants de la Comunitat Valenciana (codi: 25521008788079). [2014/10768]  
Vist el text del Conveni Col·lectiu del Sector de Begudes Refrescants de la Comunitat Valenciana, subscrit per la comissió negociadora, estant integrada la comissió, de part empresarial, per representants de FEDACOVA, i, de part dels treballadors, per representants dels sindicats UGT i CCOO, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb la notificació a la comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 21 d'octubre de 2014.- El subdirector general de Relacions Laborals: Reyes Maximiliano Coronado Coronado.  
  
  
CONVENI COL·LECTIU DE BEGUDES REFRESCANTS DE LA COMUNITAT VALENCIANA  
  
ÍNDEX  
Article 1. Finalitat  
Article 2. Àmbit territorial  
Article 3. Àmbit personal  
Article 4. Vigència  
Article 5. Condicions econòmiques i de treball  
Article 6. Salari base  
Article 7. Increments salarials i revisió  
Article 8. Plus de conveni  
Article 9. Exclusions de la prima a la venda  
Article 10. Dietes  
Article 11. Antiguitat consolidada  
Article 12. Treball nocturn  
Article 13. Prima a la venda  
Article 14. Vacacions  
Article 15. Festius  
Article 16. Hores extres  
Article 17. Gratificacions extraordinàries  
Article 18. Situació d'IT  
Article 19. Jornada  
Article 20. Jornades excepcionals  
Article 21. Treball en règim de quart torn  
Article 22. Permisos, llicències i excedències  
Article 23. Uniformitat  
Article 24. Organització del treball  
Article 25. Classificació professional  
Article 26. Mobilitat funcional  
Article 27. Funcions nivell superior  
Article 28. Vacants  
Article 29. Registre de conveni  
Article 30. Règim disciplinari  
Article 31. Jubilació  
Article 32. Pèrdua del permís de conduir  
Article 33. Seguretat i salut en el treball  
Article 34. Comissió paritària  
Article 35. Òrgans de representació sindical  
Article 36. Seccions sindicals d'empresa  
Article 37. Excedència per càrrec sindical  
Article 38. Participació en les negociacions de convenis col·lectius  
Article 39. Autorització cobrament quota sindical  
Article 40. Cursos formació sindicats  
Article 41. Formació professional  
Article 42. Condicions més beneficioses  
Article 43. Remissió a normativa general  
Article 44. Sancions a les empreses  
Article 45. Inaplicació del conveni col·lectiu  
Article 46. Igualtat  
Article 47. Assetjament laboral, moral o sexual  
Disposició transitòria primera  
Disposició transitòria segona  
Disposició addicional primera  
Disposició addicional segona.   
Disposició final  
  
  
  
TEXT DEL CONVENI  
  
Article 1. Finalitat  
De conformitat amb el que establix el títol III de la Llei 8/1980, de 10 de març, de l'Estatut dels Treballadors/es, es formalitza el present conveni col·lectiu de treball, la finalitat del qual és regular les condicions de treball del personal que preste els seus servicis en les empreses del sector de begudes refrescants que es corresponen amb el número CNAE 1598, i els respectius subgrups 15771 i 15260.  
  
Article 2. Àmbit territorial  
Este conveni col·lectiu és de compliment obligatori tant per a les empreses com per als treballadors/es al seu servici de la Comunitat Valenciana que es regien per l'ordenança laboral de begudes refrescants de maig de 1977.  
  
Article 3. Àmbit personal  
Les normes d'este conveni afectaran tot el personal que realitze treball per compte d'altri en les empreses indicades en l'article anterior i que estiga subjecte a la relació laboral, sense més excepció que el personal indicat en l'article 1, número 3, apartat c), i article 2, número 1, apartat a), de l'Estatut dels Treballadors.  
  
Article 4. Vigència  
El present conveni tindrà una duració des de l'1 de gener de 2014 al 31 de desembre de 2015, i mantindrà la vigència de tot el seu articulat fins a la firma del següent conveni col·lectiu. Es considerarà prorrogat tàcitament d'any en any si qualsevol de les parts no efectua l'oportuna denúncia seguint els tràmits legals i amb una anticipació, almenys, de tres mesos al seu venciment. Este conveni col·lectiu entrarà en vigor el dia que es publique en el Diari Oficial de la Comunitat Valenciana. No obstant això, les treballadores i treballadors que, a la firma del present conveni per les parts, haguera causat baixa per qualsevol motiu i haguera preavisat en el termini establit legalment, tindran dret a les diferències de conveni des de l'1 de gener de 2014 fins a la data del seu cessament.  
  
Article 5. Condicions econòmiques i de treball  
S'establixen en este conveni les condicions econòmiques i de treball que es detallen en els articles següents.  
Com a contraprestació a estes, el personal afectat té com a deures bàsics laborals els indicats en l'article 5 de l'Estatut dels Treballadors i, en especial, estimular la puntualitat, la regularitat i la diligència en el treball, la cura, la neteja i la conservació de les instal·lacions, màquines, ferramentes, vehicles, etcètera.  
  
Article 6. Salari base  
El personal la retribució del qual estiguera estipulada per treball a temps per la seua empresa, percebrà, a raó de la seua jornada completa de treball, el salari base que s'establix per a cada grup professional en l'annex I del present conveni.  
  
Article 7. Increments salarials i revisió  
S'establix un increment salarial per als respectius anys, segons es detalla a continuació:  
Per a l'any 2014, increment de l'1 per cent sobre el salari vigent a 31 de desembre de 2013, amb efecte retroactiu des de l'1 de gener de l'any 2014. Estos salaris serviran de base per a l'aplicació de l'increment de l'any següent.  
Per a l'any 2015, s'establix un increment de l'1 per cent sobre el salari vigent a 31 de desembre de 2014.  
Finalitzats cadascun dels dos anys de vigència del conveni, si la taxa de variació anual de l'índex de preus al consum general espanyol del mes de desembre de cadascun dels dos anys fóra superior a la taxa de variació anual de l'índex de preus al consum harmonitzat de la zona euro en el mateix mes, llavors es prendrà esta última per a calcular-ne l'excés. Si es produïx este fet, la quantitat resultant s'aplicaria en una vegada. Si el preu mitjà internacional en euros del petroli Brent en el mes de desembre és superior en un 10 per cent al preu mitjà del mes de desembre anterior, per a calcular l'excés citat es prendran com a referència els indicadors d'inflació mencionats excloent, en ambdós, els carburants i combustibles.  
La clàusula de revisió anterior únicament operarà en cas que el diferencial resultant de l'aplicació d'esta siga superior a l'1 per cent.  
  
  
Article 8. Plus de conveni  
S'acorda unificar el salari base i el plus conveni que figuraven en el conveni vigent a 31 de desembre de 2004, en un únic concepte que es denominarà salari base, a excepció d'aquells que tinguen pendents de consolidació trams d'antiguitat.  
  
Article 9. Exclusions de la prima a la venda  
El personal de la secció de vendes que efectua el seu treball en la jornada laboral reglamentària, percebrà el salari corresponent al seu grup professional, igual que la secció de producció, sense tindre dret a la prima a la venda.  
Quan el personal de la secció de vendes realitze el seu treball a preu fet haurà d'establir-se un mínim de visites i activitats, de comú acord; en cas de desacord, qui estiga disconforme recorrerà al comité d'empresa o delegats de personal, perquè, junt amb la direcció de l'empresa, resolguen allò que corresponga. Si tampoc s'obtinguera un acord, el cas passarà a la comissió paritària d'este conveni, que, sentides les parts, decidirà el que estime convenient, sense perjuí de les accions que procedisquen davant de l'organisme competent.  
  
Article 10. Dietes  
Per a tot el personal de les empreses de l'àmbit del conveni es fixa, a continuació, l'import de les dietes corresponents:  
Si existix possibilitat de tornada a la seua residència en el dia, es percebrà la mitja dieta en la quantia de 15,99 euros. Quan el treballador/a, per necessitats del servici i ordes de l'empresa, haja de pernoctar fora del seu domicili percebrà la dieta completa, en la quantia de 42,10 euros.  
Les empreses que ho consideren convenient, d'acord amb el seu comité o delegats de personal, podran substituir l'abonament als seus treballadors/es de les mitges dietes o de les dietes completes indicades anteriorment, satisfent-los els gastos de manutenció i allotjament que els haguera ocasionat, així com els de desplaçament quan existisca desplaçament amb vehicle propi, sempre per mitjà de la justificació pertinent.  
En cas que algú estimara discriminatòria l'actitud de l'empresa, respecte a pernoctar fora del seu domicili per no correspondre al treball habitualment encomanat, podrà recórrer al comité d'empresa o delegats de personal, que consideraran les raons d'ambdós parts i tractaran d'arribar a un acord; en cas contrari, es pronunciaran per escrit sobre la qüestió, a l'efecte de qualsevol recurs posterior.   
  
L'import de les dietes, indicades anteriorment, experimentarà la revisió, si és el cas, descrita en l'article 7.  
  
Article 11. Antiguitat consolidada  
El concepte d'antiguitat va quedar suprimit dins del conveni a partir de l'1 de gener de 2005, si bé hauran de respectar-se els drets adquirits pels treballadors/es fixos establint-se la fórmula següent:  
  
Al personal que tinga adquirits drets pel concepte d'antiguitat i que perceba per este concepte retribucions, se li situarà l'import percebut fins a la data, en virtut dels biennis o triennis transcorreguts, en una casella del full de salaris creada a este efecte sota la denominació d'antiguitat consolidada; sense que puga, d'ara en avant, incrementar-se per biennis o triennis pel transcurs del temps, ni la retribució establida per este concepte en el conveni, excepció feta d'aquells que tinguen un tram en adquisició, als que, vençut este, se'ls incrementarà d'acord amb el que establix el conveni anterior i sense que d'ara en avant puga incrementar-se'ls el concepte d'acord amb la referida fórmula.  
  
La quantitat reflectida en la casella d'antiguitat consolidada del full de salaris es veurà anualment incrementada en el mateix percentatge que s'incrementen els altres conceptes retributius del conveni.  
El personal incorporat a les empreses a partir de l'1 de gener de 2005 no tindrà dret a percebre cap quantitat pel concepte d'antiguitat, ni, per tant, acumularan biennis ni triennis ni cap altra fórmula per este concepte.  
  
Article 12. Treball nocturn  
Tindrà la consideració de treball nocturn el realitzat entre les 22.00 hores i les 06.00 hores, i tindrà una remuneració especial consistent en un 25 per cent d'increment sobre el salari base. Si el treball nocturn realitzat no sobrepassara les quatre hores, s'abonaria proporcionalment l'increment sobre les hores treballades de forma efectiva, i si sobrepassara les quatre hores, s'abonaria tota la jornada com a nocturna.  
  
  
Article 13. Prima a la venda  
El personal de la secció de vendes treballarà a preu fet i percebrà el salari base, així com la prima a la venda que s'indica en este conveni.  
  
La designació del mínim de visites a clients i activitats a desenrotllar en cada ruta o zona de qualsevol classe, s'establirà de comú acord amb l'empresa i, en cas de discrepàncies, es tractarà amb el comité o delegats de personal; si persistix el desacord, es passarà l'assumpte a la comissió paritària d'este conveni, que, sentides les parts, decidirà per majoria simple el que estime convenient, i això sense perjuí de les accions que siguen procedents davant dels organismes pertinents.  
Es fixa en 0,1537 euros la prima mínima per a la secció de vendes que realitze el seu treball a preu fet (per cada caixa de 12 botelles de litre o 24 de mig litre, o de menor capacitat, o de 6 sifons) durant la vigència d'este conveni, i que sí experimentarà revisió segons l'article 7. Si l'empresa, per conveniència comercial, usara un tipus de caixa de distinta cabuda a l'assenyalada, la prima a la venda seria proporcional a allò que s'ha indicat, tenint en compte la capacitat en botelles de les seues caixes, volum i pes. Esta prima s'entén aplicable no sols als productes que fabrique l'empresa, sinó també als que distribuïsca (com cervesa, aigua mineral, etc.). Així mateix, s'abonarà esta prima respecte a les caixes de degustació que s'obsequien durant les promocions de venda.  
La prima a la venda que s'indica en el primer paràgraf de l'article anterior, s'abonarà a l'equip de vendes que viatge en cada vehicle i que estiga constituït per una o dos persones.  
En cas que la venda la realitzaren dos persones, la proporció del repartiment d'esta prima s'efectuarà entre l'empresa i el comité o delegats de personal, que hauran d'arribar a un acord, tenint en compte la forma peculiar en què es desenrotlla esta activitat i l'esforç i responsabilitat de cadascun dels treballadors/es que intervenen en la tasca.  
  
Quan la labor efectuada siga l'entrega directa de la mercaderia a depòsits, distribuïdors, concessionaris i altres magatzems de l'empresa, s'abonarà una prima a la venda per caixa en la quantia de 0,0783 euros, amb revisió durant la vigència d'este conveni, segons l'article 7.  
En cas de força major no imputable al personal o en missions de publicitat, propaganda i degustació, el personal de la secció de vendes que realitze la seua activitat a preu fet, percebrà el salari base de la secció de producció atribuït al seu grup professional personal, sempre que romanga en esta situació durant un període superior a quatre hores i preste els seus servicis efectius en l'empresa, abonant-li'ls des que inicie la seua jornada laboral habitual.  
La prima a la venda no es computarà per a determinar, sobre la mateixa, les pagues extraordinàries i de beneficis, així com les vacacions i la gratificació especial de vacacions, ni cap altre concepte salarial en el més ampli sentit.  
Esta prima se satisfarà als interessats dins dels primers cinc dies laborals del mes següent al que es tracte, i sempre que a la part administrativa no li sorgisquen imponderables que justifiquen el seu ajornament.  
  
Article 14. Vacacions  
El període de vacacions anuals per al personal d'estes empreses s'establix en 30 dies naturals o 22 laborables per a aquelles empreses que fraccionen les vacacions, més un únic dia per a aquells torns en què s'incloguen un o més dies festius que no siguen dissabtes o diumenges. Si, per qualsevol circumstància, el període de gaudi coincidira amb una IT per part o lactància, o amb suspensió de l'article 48 de l'Estatut dels Treballadors, se suspendria i els dies pendents es disfrutaran a la conclusió de la IT o suspensió. Si la IT és per altres contingències, es disfrutaran a la conclusió d'esta, sempre que no hagen transcorregut més de 18 mesos des de la finalització de l'any natural.  
Es calcularà sobre el salari base i complement d'antiguitat consolidada que corresponga, el qual, per al personal de vendes a preu fet o amb prima a la venda, serà el mateix que per al personal de producció establit en l'annex I d'este conveni.  
A més, el personal rebrà una gratificació especial de 18 dies de salari base més l'antiguitat consolidada que corresponga, al començar el gaudi de les seues vacacions o la part proporcional en cas que el període de gaudi no corresponga a una anualitat completa.  
El personal eventual, temporer o de campanya, percebrà la part proporcional de la gratificació de vacacions que, per este motiu, està establida per al personal.  
Es verificaran per departaments o seccions o llocs de treball, de tal forma que en estos 12 mesos puguen disfrutar cada mes, la part proporcional de treballadors, les vacacions i que s'efectuaran de forma rotatòria en anys successius.  
  
Article 15. Festius  
Els dies festius nacionals seran els que determine el calendari laboral oficial, seran 12 festius. Les festes locals a disfrutar pel personal de l'empresa, seran les que es determinen on radique l'empresa, i seran dos festius.  
  
Article 16. Hores extres  
Les parts firmants d'este conveni consideren convenient anar a una reducció de les hores extraordinàries habituals i, en virtut d'açò, s'establix el següent:  
1. Es podran efectuar, sense cap discriminació personal, hores extraordinàries dins dels límits que establix l'Estatut dels Treballadors.  
  
2. Es realitzaran les hores extraordinàries que siguen necessàries motivades per causes de força major, i les necessàries previstes per períodes punta de producció, absències imprevistes, canvis de torn, manteniment i les derivades de la naturalesa pròpia del treball, dins de la legislació vigent.  
3. La direcció de cada empresa informarà mensualment, referit al mes anterior, el comité d'empresa o delegats de personal o delegats de secció sindical on existisca, de les hores extraordinàries efectuades, amb especificació de les causes. Les hores extraordinàries s'abonaran amb un recàrrec del 75 per cent corresponent a cada hora.  
S'adjunta a este conveni l'annex II, referit al barem d'hores extraordinàries que regirà durant tota la vigència d'este conveni, amb la revisió que s'indica en l'article 7.  
Article 17. Gratificacions extraordinàries  
Anualment, el personal tindrà dos gratificacions extraordinàries que s'abonaran el 15 de juliol i el 15 de desembre, respectivament, en la quantia de 30 dies de salari base més antiguitat consolidada segons corresponga.  
El personal que ingresse o cesse durant l'any, l'interí, l'eventual o el de campanya, percebrà les gratificacions especials en proporció al temps treballat de forma efectiva.  
Amb el caràcter de participació en beneficis, les empreses abonaran a tot el personal una gratificació equivalent a 30 dies de salari base més l'antiguitat consolidada que corresponga. Les parts recomanen que s'abone d'una sola vegada el 15 de març, i que correspondrà a l'exercici econòmic de l'any anterior.  
Les empreses que tinguen dificultats per a satisfer esta paga en la forma indicada anteriorment, d'acord amb el comité o delegats de personal, i previs els informes corresponents, podran abonar l'esmentada paga en dos mitats, una el 15 de març, i l'altra el 15 de setembre, sense cap recàrrec per demora.  
  
Article 18. Situació d'IT  
En cas d'IT degudament acreditada per l'entitat o organisme corresponent, l'empresa garantirà que la retribució del treballador/a no siga inferior als percentatges detallats a continuació:  
En cas d'IT per contingències professionals: el 100 per cent de la base reguladora diària des del primer dia amb límit de 18 mesos.  
En cas d'IT per contingències comunes:  
El 80 per cent de la base reguladora diària des del primer dia. En cas d'hospitalització, el 100 per cent de la base reguladora diària des del primer dia.  
Els treballadors/es que es trobaren en situació d'IT en el moment de publicació del present conveni, continuaran regint-se per les normes que regulaven els processos d'IT de l'anterior conveni. Per a les situacions d'IT per contingències comunes, que per qualsevol causa s'inicien després de l'entrada en vigor del present conveni, els serà aplicable el que disposa este article. Per a tindre dret a estos beneficis, haurà de justificar-se la baixa, les confirmacions setmanals i l'alta, en els parts oficials de la Seguretat Social, sense tindre validesa a estos efectes qualsevol altre document. Les empreses podran, a cada moment, comprovar l'efectivitat de la malaltia pels mitjans oportuns, i el treballador/a se sotmetrà als reconeixements mèdics que se li indiquen, si està en condicions d'efectuar-los. En cas que l'empresa considerara que el treballador/a no està realment malalt, es requerirà la intervenció del comité d'empresa o delegats de personal, a qui traslladarà la informació que posseïsca i, conjuntament, es resoldrà el que estimen just i, en cas de desacord, se sotmetrà el cas a la comissió paritària del conveni, que informarà el que considere convenient, sense perjuí de les reclamacions i accions que estime l'empresa i el treballador/a.  
  
  
Article 19. Jornada  
La jornada de treball serà de 40 hores setmanals de dilluns a divendres, huit hores per dia laborable, amb un total anual de 1.776 hores.  
Esta jornada anual inclou per a cadascun dels dies 24 i 31 de desembre una reducció de jornada de quatre hores, un total de huit hores entre ambdós dies.  
Es pacta que, per al supòsit que estes jornades caigueren en dissabte, diumenge o festiu, els comités d'empresa pactaran en cada cas les mitges jornades per les quals han de ser substituïdes estes dates.  
  
Article 20. Jornades excepcionals  
S'establixen dos modalitats de jornada per a la secció de càrrega i descàrrega que es detallen a continuació.  
Jornada de dilluns a dissabte: amb prestació de cinc hores laborables en dissabte, i retribució a raó de 41,5356 euros bruts per cada dissabte, inclús si no es treballen la totalitat de les cinc hores.  
Jornada de dimarts a dissabte: entenent-se que la jornada del dissabte no podrà excedir les 22 hores, i amb una retribució a raó de 37,7765 euros bruts per cada dissabte.  
En ambdós casos caldrà estar al límit legal de 40 hores setmanals.  
Estes quantitats patiran el mateix increment que s'establisca en l'article 7 del conveni.  
Article 21. Treball en règim de quart torn  
Atés el caràcter estacional de l'activitat de les empreses representades en el present conveni, i davant de les necessitats que es puguen produir tant organitzatives com productives, es treballarà a quatre, tres, dos o un torn continu.  
En cas que els treballadors/es presten els seus servicis en règim de quatre torns, este no excedirà de sis mesos percebent la quantitat de 44,0724 euros bruts, i es podrà ampliar a huit mesos i percebre la quantitat de 47,8500 euros bruts per cada dissabte o diumenge treballat, respectivament.  
Estes quantitats experimentaran el mateix increment que s'establisca en l'article 7 del conveni.  
  
Article 22. Permisos, llicències i excedències  
1. Permisos i llicències.  
El personal, previ avís i justificació, podrà absentar-se del treball, amb dret a remuneració, per algun dels motius i pel temps següent:  
  
a) 15 dies naturals en cas de matrimoni.  
b) Dos dies en els casos de malaltia greu o defunció de parents de segon grau de consanguinitat o afinitat. Tres dies en cas de naixement, defunció i malaltia greu de familiars de primer grau. Igualment, tres dies en cas de defunció de germans i germanes. Si coincidiren els esmentats dies de permís en festiu, s'ampliaria a un dia laborable més, en cas de familiars de primer grau i per al cas de germans/es només en cas de defunció.  
S'entén com a malaltia greu l'hospitalització amb pernoctació als efectes de l'ampliació d'un dia més abans indicada.  
Quan, per estos motius, el treballador/a necessite fer un desplaçament a este efecte, el termini de dos dies passarà a ser de quatre dies.  
c) Un dia per trasllat del domicili habitual.  
d) Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que esta dispose quant a duració de l'absència i a la seua compensació econòmica.  
Quan el compliment del deure abans referit supose la impossibilitat de la prestació del treball degut en més del 20 per cent de les hores laborals en un període de tres mesos, l'empresa podrà passar a l'afectat la situació d'excedència regulada en l'apartat 1 de l'article. 46 de l'Estatut dels Treballadors.  
En el supòsit que el treballador/a, per compliment del deure o exercici del càrrec, perceba una indemnització, es descomptarà l'import de la mateixa del salari a què tinguera dret en l'empresa.  
e) Per a realitzar funcions sindicals o de representació del personal en els termes establits legalment o convencionalment.  
f) El personal, per lactància d'un fill menor de nou mesos, tindrà dret a una hora d'absència del treball, que podran dividir en dos fraccions. La dona, per la seua voluntat, podrà substituir este dret per una reducció de la jornada normal en mitja hora amb la mateixa finalitat, o bé es podrà acumular esta hora de lactància, amb l'acord previ i amb consentiment de l'empresa, d'acord amb els dies que en còmput corresponguen. Este permís podrà ser disfrutat indistintament per la mare o el pare en cas que ambdós treballen.  
g) A partir de l'any 2006, s'establix un dia per assumptes propis, acumulable a qualsevol altre permís establit, que no podrà coincidir ni amb ponts ni amb l'inici o final del període vacacional.  
Només podrà afectar, com a màxim, un 10 per cent d'una secció al mateix temps, de forma que es garantisca, en tot cas, el procés productiu, i haurà de preavisar-se l'empresa amb una setmana d'antelació per al seu gaudi.  
2. Excedències.  
a) L'excedència podrà ser voluntària o forçosa. La forçosa, que donarà dret a la conservació del lloc i al còmput de l'antiguitat de la seua vigència, es concedirà per la designació o elecció per a un càrrec públic que impossibilite l'assistència al treball. El reingrés haurà de ser sol·licitat dins del mes següent al cessament en el càrrec públic.  
b) El personal amb almenys una antiguitat en l'empresa d'un any, té dret que se li reconega la possibilitat de situar-se en excedència voluntària per un termini no menor a quatre mesos i no major a cinc. Este dret només podrà ser exercitat una altra vegada per la mateixa persona si han transcorregut quatre anys des del final de l'anterior excedència.  
c) El personal tindrà dret a un període d'excedència de duració no superior a tres anys per atendre i tenir cura de cada fill, tant quan ho siga per naturalesa, com per adopció, o en els supòsits d'acolliment, tant permanent com preadoptiu, a comptar des de la data de naixement o, si és el cas, de la resolució judicial o administrativa.  
També tindran dret a un període d'excedència, de duració no superior a dos anys, llevat que s'establisca una duració major per negociació col·lectiva, per atendre un familiar, fins al segon grau de consanguinitat o afinitat, que, per raons d'edat, accident, malaltia o discapacitat, no puga valdre's per si mateix, i no exercisca activitat retribuïda.   
  
L'excedència prevista en el present apartat constituïx un dret individual dels treballadors/es, hòmens o dones. No obstant això, si dos o més treballadors/es de la mateixa empresa generaren este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
  
Quan un nou subjecte causant donara dret a un nou període d'excedència, l'inici de la mateixa donarà fi a què, si és el cas, es disfrutara.  
  
El període en què el treballador/a romanga en situació d'excedència, d'acord amb el que establix este article, serà computable als efectes d'antiguitat i el treballador/a tindrà dret a l'assistència a cursos de formació professional, a la participació dels quals l'haurà de convocar l'empresari, especialment en ocasió de la seua reincorporació.  
Durant el primer any tindrà dret a la reserva del seu lloc de treball. Transcorregut este termini, la reserva quedarà referida a un lloc de treball del mateix grup professional o categoria equivalent.  
d) Així mateix, podran sol·licitar el seu pas a la situació d'excedència en l'empresa els treballadors/es que exercisquen funcions sindicals d'àmbit provincial o superior mentres dure l'exercici del seu càrrec representatiu.  
e) El treballador/a excedent conserva només un dret preferent al reingrés en les vacants d'igual o semblant categoria a la seua que haguera o es produïren en l'empresa.  
f) La situació d'excedència podrà estendre's a altres supòsits col·lectivament acordats, amb el règim i els efectes que allí es prevegen.  
  
3. Reducció de jornada.  
Qui, per raons de guarda legal, tinga a la seua atenció directa algun menor de 12 anys o un minusvàlid físic, psíquic o sensorial, que no exercisca una activitat retribuïda, tindrà dret a una reducció de la jornada de treball, amb la disminució proporcional del salari entre, almenys, un octau i un màxim de la mitat de la duració d'aquella.  
  
Tindrà el mateix dret qui precise encarregar-se de l'atenció directa d'un familiar, fins al segon grau de consanguinitat o afinitat que, per raons d'edat, accident o malaltia, no puga valdre's per si mateix, i que no exercisca activitat retribuïda.  
La reducció de jornada prevista en el present apartat constituïx un dret individual dels treballadors/es, hòmens o dones.  
No obstant això, si dos o més treballadors/es de la mateixa empresa generaren este dret pel mateix subjecte causant, l'empresari podrà limitar el seu exercici simultani per raons justificades de funcionament de l'empresa.  
  
Article 23. Uniformitat  
Al personal de producció i vendes se'ls entregaran, cada any, dos uniformes compostos de camisa i pantaló. Així mateix, a aquells que, per característiques del treball, siga necessari, se'ls proveirà cada dos anys d'una peça d'abric i de dos parells de sabates adequats a l'any.  
Si es prestara servici en llocs humits, se'ls entregaran, igualment, davantals o peces adequades de lona, goma, plàstic, etcètera, que els proporcionen prou protecció i, si fóra necessari, sabates de goma, etc.  
  
 L'empresa, junt amb el comité de seguretat i salut o, a falta d'això, amb els delegats de personal, concretarà les classes i característiques d'estes peces, de forma que vetle en tot moment pel compliment de la Llei de Prevenció de Riscos Laborables i la resta de normativa aplicable.  
 L'ús de les peces és obligatori durant l'exercici del treball.  
  
Si, a causa del treball, estes peces experimenten deteriorament notable o ruptura, la peça o peces afectades seran reposades, sense cap càrrec, al treballador/a per part de l'empresa.  
La reposició d'este vestuari deteriorat o trencat serà tornada pel treballador/a, prèvia entrega del de reposició.  
Les peces indicades en l'article anterior s'entregaran als treballadors/es en la primera quinzena de maig (les d'estiu) i en la primera quinzena d'octubre (les d'hivern).  
Els uniformes hauran de tornar-se obligatòriament al cessar en l'empresa i quan un canvi de lloc de treball requerira un altre tipus d'uniforme.  
  
Article 24. Organització del treball  
L'organització del treball, d'acord amb el que preveu el present conveni col·lectiu i a la legislació vigent, és facultat i responsabilitat de la direcció de l'empresa.  
  
Article 25. Classificació professional  
S'establixen els següents grups professionals:  
Grup VIII: s'adscriuen a este grup els alts càrrecs i directius de les empreses.  
Grup VII: responsables. En este grup professional s'inclouen tots aquells treballadors/es als quals se'ls exigisca una competència o pràctica adequada per a exercir funcions de tipus facultatiu, tècnic o de direcció especialitzada, triats o assignats per l'empresa i que prenen decisions o participen en la seua elaboració, així com en la definició d'objectius.  
Exercixen les seues funcions amb un alt grau d'autonomia, iniciativa i responsabilitat.  
Formació: titulació universitària de grau superior i/o una dilatada experiència professional com a directiu.  
S'adscriuen a este grup les categories següents: encarregat general.  
  
Els adscrits a este grup són aquells que tenen la responsabilitat directa en la gestió de l'empresa, prenent decisions o participant en la seua elaboració o en la definició d'objectius concrets.  
Grup VI: coordinadors. S'hi inclouen aquells amb coneixements tècnics a nivell universitari de grau mitjà o amb coneixements equivalents equiparats per l'empresa, que:  
1. Col·laboren amb la direcció de l'empresa a aplicar les normes de treball per aconseguir els objectius assenyalats en els plans generals de l'empresa, i informen, a cada moment, els seus superiors immediats de tot el que siga d'interés en el desenrotllament de les funcions dels seus subordinats.  
2. Col·laboren, a més, en l'organització del treball d'altres treballadors/es, amb comandament sobre ells i la responsabilitat consegüent.  
  
3. Igualment, aquell que davall les ordes immediates de la direcció, coordina i controla diverses seccions desenrotllant els corresponents plans, programes i activitats, ordenant l'execució dels oportuns treballs amb personal, o sense, a les seues ordes.  
S'adscriuen a este grup les categories següents: cap de departament.  
  
Grup V: comandaments intermedis. Són aquells que:  
1. Realitzen tasques que consistixen en el comandament directe al capdavant d'un conjunt de treballadors/es dels oficis industrials.  
2. Els que realitzen activitats que impliquen la responsabilitat d'una secció que puguen ser secundats per un grup de treballadors/es del mateix grup professional o un altre inferior.  
3. Els gestors de venda que normalment tenen coneixements d'idiomes estrangers necessaris per al seu treball diari.  
S'adscriuen a este grup les categories següents: cap de secció, encarregat de secció, cap de grup, capatàs de torn.  
Els adscrits a este grup són els que, davall les ordes immediates de la direcció, coordinen o controlen una secció o una subsecció de l'empresa ordenant l'execució dels oportuns treballs, tenint a càrrec seu la preparació o disciplina del personal.  
Grup IV: adjunt a comandaments intermedis. Són aquells que, amb categoria d'oficial, realitzen funcions pròpies de la categoria i, així mateix, realitzen funcions de suport i ajuda al grup de comandaments intermedis i/o comandaments superiors.  
En cas que es desenrotllen funcions de categoria superior pel temps establit legalment per a consolidar el grup superior, s'adscriuran al grup corresponent.  
Grup III: oficials i administratius. És qui, amb o sense empleats/ades a les seues ordes, realitza:  
1. Anàlisis físiques, químiques i biològiques i determinacions de laboratori realitzades davall supervisió sense que siga necessari, sempre, indicar normes i especificacions; açò implica, a més, la cura dels aparells, la preparació de reactius necessaris, l'obtenció de mostres i l'extensió de certificats i butlletins d'anàlisi.  
2. Tasques d'oficis industrials (electrònica, automatismes, muntatge, soldadura, electricitat, mecànica) amb capacitat al nivell més alt, que permeta resoldre tots els requisits de la seua especialitat amb responsabilitat i iniciativa pròpia.  
3. Realitza treballs de manteniment, control de procés productiu i neteja de màquines.  
4. Funcions de control i regulació amb els processos de producció que generen transformació del producte.  
5. Tasques de regulació i control que es realitzen, indistintament, en diverses fases i sectors del procés.  
6. Conducció o conducció amb repartiment, amb el permís de conduir corresponent; s'entén que pot combinar-se l'activitat de conduir amb el repartiment de mercaderies.  
7. Preparació i operatòria en màquines industrials que comporte l'autocontrol del producte elaborat.  
8. Manipulació de màquines d'envasament.  
10. Conducció de màquines autopropulsores d'elevació, càrrega o arrossegament.  
11. Tasques d'ajuda en magatzems que, a més de labors de càrrega i descàrrega, n'impliquen altres complementàries dels magatzems.  
12. Control del transport i paletització, realitzat amb elements mecànics.  
13. Comandament directe sobre un conjunt d'operaris en treballs de càrrega i descàrrega (manual o amb màquines), incloent-hi processos productius.  
S'adscriuen a este grup les categories següents:  
Oficial de primera (producció, manteniment, distribució i logística), oficial de primera (administratius i qualitat), oficial de segona (producció, manteniment, distribució i logística), oficial de segona (administratius i qualitat). Els adscrits a este grup són aquells treballadors/es que, amb o sense altres empleats/ades a les seues ordes, amb gran domini del seu ofici o professió, el practiquen i apliquen amb tal grau de perfecció que no sols els permeten dur a terme treballs generals del mateix, sinó aquells que suposen especial coneixement en els departaments de producció, manteniment, distribució, administració, qualitat i logística.  
  
Grup II: subalterns. És qui realitza:  
1. Activitats senzilles i rutinàries o d'ajuda en processos d'elaboració de productes.  
2. Activitats consistents en mescles i preparacions, segons patrons establits, de matèries primeres per a l'elaboració de productes, siga manualment o per mitjà de màquines per al maneig de les quals no siga necessària una altra informació que el coneixement d'instruccions concretes.  
3. Activitats operatives senzilles en condicionament o envasament amb regulació i posada a punt o maneig de quadros indicadors i panells no automàtics, recomptes de peces.  
4. Tasques en oficis industrials (electrònica, automatismes, instrumentació, muntatge, soldadura, electricitat, electrònica, etc.), de treballadors/es que s'inicien en la seua pràctica.  
5. Vigilància i regulació de màquines estàtiques en desplaçaments de materials.  
6. Labors d'embalatge i etiquetatge d'expedicions.  
7. Activitats manuals, envasament, etiquetatge, etc.  
8. Operacions elementals de màquines senzilles; s'entenen així aquelles que no requerisquen ensinistrament i coneixements específics.  
  
9. Càrrega, transport, apilament i descàrrega manuals o amb ajuda d'elements mecànics simples.  
10. Tasques elementals de subministrament de materials en el procés productiu i d'alimentació en la cadena de producció.  
Funcions de telefonista o recepcionista, on es poden incloure tasques administratives senzilles.  
11. Sense iniciativa pròpia, es dedica a operacions elementals administratives i, en general, a les purament mecàniques, inherents a la labor administrativa.  
12. Realitza operacions amb equips com ara tèlex, fax, fotocopiadora o semblants.  
S'adscriuen a este grup les categories següents: ajudant porter o conserge, telefonista, auxiliar administratiu, subalterns. El personal adscrit a este grup és el que, havent realitzat l'aprenentatge d'un ofici, no ha aconseguit encara els coneixements pràctics o indispensables per a efectuar els treballs amb la correcció exigida a un treballador/a del grup III, de forma que ha de realitzar labors de menor importància que se'ls assignen.  
Grup I: iniciació. En este grup s'inclou tot el personal que auxilia en les distintes seccions realitzant el treball sense cap precisió i sense utilització de mitjans mecànics.  
S'adscriu a este grup la categoria de: peó.  
  
Article 26. Mobilitat funcional  
1. La mobilitat funcional en l'empresa no tindrà altres limitacions sinó les exigides per les titulacions acadèmiques o professionals precises per a exercir la prestació laboral i/o per la pertanyent al grup professional.  
La mobilitat funcional es podrà realitzar entre diferents grups professionals sempre cap a un grup superior o dins d'un mateix grup professional, sempre que es tracte de cobrir llocs de treball per necessitats tècniques, organitzatives o de producció, i pel temps imprescindible per a la seua justificació.  
Com a conseqüència de la mobilitat funcional, es podran realitzar funcions diferents, però amb les limitacions següents:  
El personal d'administració i vendes no estarà obligat a ocupar llocs de treball de les seccions de producció, manteniment i qualitat, excepte acord previ amb l'empresari i sempre que hagen rebut la formació adequada per a exercir la prestació laboral.  
Igualment, el personal de producció i manteniment podrà ocupar llocs de treball de les seccions de vendes i administració, amb l'acord previ.  
La mobilitat entre producció i manteniment es podrà donar sempre que no menyscabe la dignitat professional o personal del treballador/a.  
  
El personal adscrit al departament de qualitat realitzarà els treballs o tasques que estava realitzant fins al moment en cada empresa; i el treballador/a haurà de donar el seu consentiment en cas d'haver de realitzar tasques d'un altre departament.  
La mobilitat funcional s'efectuarà sense detriment de la dignitat del treballador/a i sense perjuí de la seua formació i promoció professional; de forma que tindrà dret a la retribució corresponent a les funcions que realitze de forma efectiva, excepte en els casos de comanda de funcions inferiors, en els que es mantindrà la retribució d'origen.  
  
Article 27. Funcions de nivell superior  
Quan es realitzen funcions de nivell o grup superior, amb distint salari, es percebrà el salari real del grup de treball que s'estiga desenrotllant. Este grup es consolidarà quan es presten els servicis basant-se en els criteris marcats en la llei.  
  
Article 28. Vacants  
Les empreses informaran la representació legal dels treballadors/es de les vacants existents i el sistema de promoció professional.  
  
Article 29. Registre de conveni  
Els efectes econòmics dels grups professionals operaran des de la data de registre del conveni.  
  
Article 30. Règim disciplinari  
1. Tota falta comesa pels treballadors/es es classificarà en lleu, greu o molt greu, i serà, en tot cas, comunicada al comité o delegat/s de personal.  
2. Les presents normes de règim disciplinari perseguixen el manteniment de la disciplina laboral, que és un aspecte fonamental per a la normal convivència, ordenació tècnica i organització de l'empresa, així com la garantia i defensa dels drets i interessos legítims de treballadors/es i empresaris.  
3. Les faltes, sempre que siguen constitutives d'incompliment contractual i culpable del treballador o treballadora, podran ser sancionades per la direcció de l'empresa d'acord amb la graduació que s'establix en el present capítol.  
4. La falta, siga quina siga la seua qualificació, requerirà comunicació escrita i motivada de l'empresa al treballador/a i al comité d'empresa o representants dels treballadors/es.  
5. La imposició de sancions per faltes greus i molt greus serà notificada als representants legals dels treballadors/es, si n'hi ha.  
  
A. Graduació de les faltes.  
1. Es consideraran com a faltes lleus:  
a) La impuntualitat no justificada en l'entrada al treball o en l'eixida del treball fins en tres ocasions en un mes, per un temps total inferior a 15 minuts.  
b) La inassistència injustificada al treball d'un dia durant el període d'un mes.  
c) La no-comunicació, amb l'antelació prèvia deguda, de la inassistència al treball per causa justificada, llevat que s'acreditara la impossibilitat de la notificació.  
d) L'abandó del lloc de treball sense causa justificada per temps no superior a deu minuts i sempre que això no haguera causat risc a la integritat de les persones o de les coses; i, en este cas, podrà ser qualificat, segons la gravetat, com a falta greu o molt greu.  
e) La desatenció i falta de correcció en el tracte amb el públic quan no perjudiquen greument la imatge de l'empresa.  
f) Els descuits en la conservació del material que es tinguera a càrrec o del que es fóra responsable i que produïsquen deterioraments del mateix.  
g) No comunicar a l'empresa el canvi de domicili.  
2. Es consideren com a faltes greus:  
a) La impuntualitat no justificada en l'entrada al treball o en l'eixida del treball fins en tres ocasions en un mes, per un temps total de fins a 30 minuts.  
b) La inassistència injustificada al treball de dos dies durant el període d'un mes.  
c) L'entorpiment, l'omissió maliciosa i el falsejament de les dades que tingueren incidència en la Seguretat Social.  
d) La simulació de malaltia o accident, sense perjuí del que s'ha previngut en el paràgraf e) de l'apartat següent.  
e) La suplantació d'un altre treballador o treballadora, alterant els registres i controls d'entrada i eixida al treball.  
f) La desobediència a les ordes i instruccions de treball, incloses les relatives a les normes de seguretat i higiene, així com la imprudència o negligència en el treball, llevat que d'elles derivaren perjuís greus a l'empresa, causaren avaries a les instal·lacions, maquinàries i, en general, béns de l'empresa, o comportaren risc d'accident per a les persones; en este cas, seran considerades com a faltes molt greus.  
  
g) La falta de comunicació a l'empresa dels desperfectes o anormalitats observats en els estris, ferramentes, vehicles i obres a càrrec seu, quan d'això haguera derivat un perjuí greu a l'empresa.  
  
h) La realització, sense el permís oportú, de treballs particulars durant la jornada, així com l'ocupació d'estris, ferramentes, maquinària, vehicles i, en general, béns de l'empresa per als que no estiguera autoritzat o per a usos aliens als del treball encomanat, inclús fora de la jornada laboral.  
i) El trencament o la violació de secrets d'obligada reserva que no produïsca greu perjuí per a l'empresa.  
j) L'embriaguesa no habitual en el treball.  
k) La falta de neteja i neteja personal quan puga afectar el procés productiu o la prestació del servici i sempre que, prèviament, haguera mediat l'oportuna advertència de l'empresa.  
l) L'execució deficient dels treballs encomanats, sempre que no se'n derivara perjuí greu per a les persones o les coses.  
m) Les ofenses de paraula proferides o d'obra comeses contra les persones, dins del centre de treball.  
n) Les derivades del que establixen els apartats 1.d i e) del present article.  
o) La reincidència en la comissió de cinc faltes lleus, encara que siguen de distinta naturalesa i sempre que haguera mediat sanció diferent de l'amonestació verbal, dins d'un trimestre.  
3. Es consideraran com a faltes molt greus:  
a) La impuntualitat no justificada en l'entrada al treball o en l'eixida del treball en sis ocasions durant sis mesos o en 12 durant un any.  
  
b) La inassistència injustificada al treball durant tres dies consecutius o cinc alterns en un mes.  
c) El frau, deslleialtat o abús de confiança en les gestions encomanades o l'apropiació, furt o robatori de béns propietat de l'empresa, de companys o de qualssevol altres persones dins de les dependències de l'empresa o durant la jornada de treball en un altre lloc.  
  
d) La simulació de malaltia o accident o la prolongació de la baixa per malaltia o accident amb la finalitat de realitzar qualsevol treball per compte propi o aliena.  
e) El trencament o violació de secrets d'obligada reserva que produïsca greu perjuí per a l'empresa.  
f) L'embriaguesa habitual i la drogodependència durant el treball, sempre que afecte negativament el rendiment.  
g) La realització d'activitats que impliquen competència deslleial a l'empresa.  
h) Les derivades dels apartats 1.d i 2.f, l) i m) del present article.  
  
i) La disminució voluntària i continuada en el rendiment del treball normal o pactat.  
j) La inobservança dels servicis de manteniment en cas de vaga.  
  
k) L'abús d'autoritat exercit pels que exercixen funcions de comandament.  
l) La no utilització dels elements de protecció en matèria de seguretat i higiene.  
m) La reincidència o reiteració en la comissió de faltes greus, considerant com a tal aquella situació en què, amb anterioritat al moment de la comissió del fet, el treballador/a haguera sigut sancionat dos o més vegades per faltes greus, inclús de distinta naturalesa, durant el període d'un any.  
B. Prescripció de les faltes.  
Les faltes lleus prescriuran al cap de 10 dies; les greus, als 20 dies; i les molt greus, als 60 dies a partir de la data en què l'empresa va tindre coneixement de la seua comissió i, en tot cas, als sis mesos d'haver-se comés.  
C. Sancions.  
1. Les sancions màximes que podran imposar-se per la comissió de les faltes enumerades i tipificades en l'article de graduació de sancions són les següents:  
a) Per falta lleu: amonestació verbal o escrita i suspensió d'ocupació i sou de fins a dos dies.  
b) Per falta greu: suspensió d'ocupació i sou de tres a 14 dies.  
c) Per falta molt greu: suspensió d'ocupació i sou de 15 a 60 dies, trasllat a centre de treball de localitat distinta durant un període de fins a un any o acomiadament disciplinari.  
2. Les anotacions desfavorables que, com a conseqüència de les sancions imposades pogueren fer-se constar en els expedients personals, quedaran cancel·lades al complir-se els terminis de dos, quatre o huit mesos, segons es tracte de falta lleu, greu o molt greu.  
  
Article 31. Jubilació  
En el cas d'aquells treballadors/es afectats pel present conveni que puguen optar a la jubilació anticipada als 60 anys d'edat caldrà ajustar-se al següent:  
1. Empreses fins a 15 treballadors/es. Si el treballador/a es jubila als 60 anys tindrà dret a una anualitat completa basant-se en el salari percebut realment l'any natural immediat anterior a la data i any de la jubilació. L'empresa podrà optar entre satisfer eixes quantitats d'una sola vegada o fraccionar-les en les 12 mensualitats següents al mes de la jubilació del treballador/a.  
2. Empreses de més de 15 treballadors/es. Si el treballador/a es jubila als 60 anys tindrà dret al 110 per cent (110 %) d'una anualitat completa basant-se en el salari percebut realment l'any natural immediat a la data i any de jubilació.  
Estes empreses podran optar entre satisfer esta quantitat en una sola vegada o en la forma següent:  
Pagament del 40 per cent de l'import en la data de la jubilació.  
El 20 per cent als tres mesos de la data de la jubilació.  
El 20 per cent als sis mesos de la data de la jubilació.  
I el 20 per cent restant als nou mesos de la data de jubilació.  
  
En les empreses de més de 15 treballadors/es no tindran dret a la compensació econòmica per jubilació anticipada durant el mateix any, si és més del 5 per cent de la plantilla de l'empresa. En cas que el nombre de sol·licituds excedisca el 5 per cent de la plantilla de l'empresa, esta podrà optar per la compensació a tots ells o bé per un rigorós orde, fins que es cobrisca el límit del 5 per cent de la plantilla, perdent la resta el dret a la compensació si no espera l'any següent.  
Si l'empresa optara per abonar la compensació a tots els que es jubilen, els excedents del 5 per cent indicat, percebran el 90 per cent del resultat de l'aplicació del 110 per cent mencionat.  
3. Tot treballador/a per a tindre dret a esta compensació per jubilació haurà de posseir una antiguitat, almenys, de quinze (15) anys de permanència en l'empresa; el treballador/a què reunisca este requisit i desitge acollir-se a l'opció de jubilació, haurà de comunicar-ho per escrit a la direcció de l'empresa en què preste servicis, el qual expressarà este desig, així com la data de cessament al servici de la mateixa, la qual haurà de produir-se, ineludiblement, dins del mes següent al compliment de l'edat de 60 anys.  
Complits tots els requisits que s'exposen en el punt 3, el treballador/a que tinga presentat el seu desig de jubilació o bé estiguera en el procés de pagament fraccionat, indicats en els punts 1 i 2, li poguera ocórrer la defunció, els seus preceptors seran els hereus legals del causant.  
S'aplica esta mateixa norma per a aquells que, encara que hagen sol·licitat el dret a la seua jubilació, no l'hagen pogut obtindre per ser excedents del 5 per cent establit en la normativa anterior. El personal que tinga dret a l'opció que s'indica i no n'haja fet ús, que continue en actiu i es jubile als 65 anys, percebrà de l'empresa on preste servicis la quantitat de 775,73 euros, per una sola vegada, immediatament al seu cessament per jubilació.  
Amb independència de l'anterior, si el treballador/a reunix el requisit de 15 anys d'antiguitat en l'empresa, es podrà arribar a acords de jubilació anticipada entre els 61 i 65 anys, respectant-se les taules següents:  
61 anys, el 80 per cent del salari real percebut en l'exercici anterior a la jubilació.  
62 anys, el 50 per cent del salari real percebut en l'exercici anterior a la jubilació.  
63 anys, el 20 per cent del salari real percebut en l'exercici anterior a la jubilació.  
64 anys, el 10 per cent del salari real percebut en l'exercici anterior a la jubilació.  
65 anys, 775,73 euros.  
  
Article 32. Pèrdua de permís de conduir  
En cas que, com a conseqüència d'accident o infracció de circulació o tràfic prestant treball per a l'empresa, es produïra la retirada del permís de conduir per període màxim de sis mesos a un operari/ària, i la comesa del qual estiga condicionat per este carnet, caldrà ajustar-se al següent:  
1. L'empresa el col·locarà en altres tasques laborals i, si és possible, en activitat semblant a les que exercix.  
2. Percebrà el salari base, antiguitat si la tinguera i, quant a incentius, prima a la venda, etcètera, seran els del lloc al que s'incorpore, si existiren; i tot això, durant un màxim de sis mesos.  
  
Article 33. Seguretat i salut en el treball  
Durant el període de gestació i lactància, les treballadores tindran dret al canvi del lloc de treball quan este siga perillós per a la salut de la mare i/o el fetus. No obstant això, l'empresari prèviament haurà d'adoptar les mesures necessàries per a evitar l'exposició a este risc a través de les condicions o el temps de treball de la treballadora.  
  
El canvi, es realitzarà amb un informe previ mèdic de la Seguretat Social presentat per la gestant, sempre que l'organització de l'empresa ho permeta, el lloc objecte del canvi serà del mateix grup professional laboral de la treballadora afectada i no suposarà cap reducció en el seu salari.  
Les empreses afectades per este conveni, conjuntament amb el comité d'empresa o delegats de personal, elaboraran els programes de prevenció en drogodependències i alcoholisme.  
El temps de dedicació que derive d'estes qüestions no ho serà dins de la jornada laboral o reducció de la mateixa.  
Les empreses donaran informació als representants dels treballadors/es, de les estadístiques sobre accidents de treball, malalties professionals, si és el cas, i absentisme trimestralment.  
  
Article 34. Comissió paritària  
En compliment de l'apartat 3.e de l'article 85 del text refós de la Llei d'Estatut dels Treballadors, s'establix per a la vigència i compliment de les qüestions que es deriven del present conveni, una comissió paritària amb les funcions que s'indiquen a continuació:  
La de mediació, arbitratge i conciliació en els conflictes individuals i col·lectius que els siguen sotmesos.  
Les d'interpretació i aplicació del que pacta. Les de seguiment del conjunt dels acords.  
La comissió estarà composta per cinc representants de les centrals sindicals firmants, i cinc representants de les associacions empresarials firmants, que seran nomenats per les parts d'entre els pertanyents a la comissió negociadora del conveni, on podran assistir-hi assessors amb veu però sense vot, en el nombre que les parts consideren necessari.  
  
Remesa una consulta a la comissió paritària, esta haurà de reunir-se en el termini màxim de 15 dies des de la recepció de la consulta, i haurà de resoldre sobre esta en el termini d'altres 15 dies com a màxim des de la primera reunió.  
Les decisions de la comissió s'adoptaran per majoria simple de vots, sempre que estiguen presents almenys el 75 per cent dels seus membres.  
  
Quan es tracte d'algun cas que afecte empreses i treballadors que formen part de la referida comissió, estes seran oïdes pels altres components, però no estaran presents en les deliberacions corresponents.  
  
La comissió paritària haurà d'efectuar un seguiment de les condicions establides en els convenis col·lectius d'àmbit d'empresa o grup d'empresa que puguen subscriure's, o estiguen subscrits, especialment en:  
- Quantia salari base i complements salarials variables i fixos.  
- Abonament i compensació d'hores extres i retribució del treball a torns.  
- Horari i distribució del temps de treball a torns i planificació de vacacions.  
- Adaptació a l'empresa del sistema de classificació professional.  
- Garantia del compliment de la Llei d'Igualtat entre Dones i Hòmens.  
En cas que, en l'àmbit d'una empresa afectada per este conveni col·lectiu, qualsevol de les parts amb legitimació en eixe àmbit, expressara la seua voluntat d'iniciar els tràmits per a establir un conveni d'empresa, se seguirà el procediment següent:  
a) La iniciativa es comunicarà només als efectes de coneixement a la comissió paritària del conveni col·lectiu.  
b) Per a l'inici de les negociacions, ambdós parts (empresa i representació dels treballadors) hauran d'acordar la seua conformitat amb l'inici de la negociació.  
c) L'obertura de negociacions no suposa la pèrdua de vigència del conveni col·lectiu sectorial, ja que este fet només es produirà una vegada s'haja aconseguit acord per a la firma del conveni en l'empresa.  
  
d) Una vegada aconseguit acord, es comunicarà, a efectes informatius, el resultat a la comissió paritària.  
En cas d'existir discrepàncies, la comissió paritària les sotmetrà a l'arbitratge o mecanismes arreplegats en el V Acord de Solució Extrajudicial de Conflictes Laborals de la Comunitat Valenciana (DOCV 08.07.2010) o posteriors. Si no s'aconseguix acord o no es dicta laude arbitral, es donarà la discrepància per no resolta als efectes legals oportuns.  
La comissió paritària fixa el seu domicili a València, en el seu carrer d'Isabel la Catòlica, 6, 5t, 9a, seu de FEDACOVA, amb telèfon 745 626 256 i correu electrònic .  
  
Article 35. Òrgans de representació sindical  
El personal exercirà el dret bàsic de participació en l'empresa, en els casos i en la forma que s'establixen, a través dels seus òrgans de representació regulats en el present capítol.  
Quant als comités d'empresa i delegats de personal, s'ajustarà, respecte a les seues funcions, atribucions, facultats i garanties, al que establix el Reial Decret Legislatiu 1/1995, de 24 de març, de l'Estatut dels Treballadors. Respecte a l'acumulació d'hores mensuals retribuïdes reconegudes als membres del Comité d'Empresa o delegats de personal, es podrà efectuar, prèvia cessió voluntària d'altres representants sindicals, en un o més d'ells d'ací a cada mes natural.  
  
Article 36. Seccions sindicals d'empresa  
En les empreses amb centres de treball, es podrà constituir una secció sindical que servirà de via de comunicació i interlocució entre els seus components i la Direcció, sense perjuí de les funcions, facultats i atribucions dels membres del comité o delegats de personal, i que tindrà encomanades les tasques que es detallen a continuació:  
1. Representar i defendre els interessos del sindicat a qui representa i dels seus afiliats en l'empresa, i servir d'instrument de comunicació entre la central sindical o sindicat i la direcció de les respectives empreses.  
2. Podrà assistir a les reunions del comité d'empresa, comité de seguretat i higiene i comités paritaris d'interpretació, amb veu però sense vot, i sempre que estos òrgans admeten prèviament la seua presència.  
3. Tindran accés a la mateixa informació i documentació que l'empresa haja de posar a la disposició del comité d'empresa, d'acord amb allò que s'ha regulat a través de la llei, i estaran obligats a guardar sigil professional en les matèries en què legalment procedisquen. Posseiran les mateixes garanties i drets reconeguts per la llei i conveni col·lectiu que tenen els Membres del comité d'empresa, amb l'excepció que s'indica que el seu crèdit d'hores mensuals retribuïdes serà de 15.  
4. Seran oïdes per l'empresa en el tractament d'aquells problemes de caràcter col·lectiu que afecten els treballadors/es en general i els afiliats al sindicat.  
5. Seran així mateix, informats i oïdes per l'empresa amb caràcter previ:  
Sobre els acomiadaments i sancions que afecten els afiliats al sindicat.  
En matèria de reestructuracions de plantilles, regulacions d'ocupació, trasllat de treballadors/es, quan revestisca caràcter col·lectiu o de centre de treball general i, sobretot, projecte o acció empresarial que puga afectar substancialment els interessos dels treballadors/es.  
La implantació o revisió de sistema d'organització del treball i qualsevol de les seues possibles conseqüències.  
6. Les empreses, a petició dels representants sindicals o delegats de personal, procediran a descomptar dels salaris les quotes sindicals dels seus afiliats, amb la seua autorització prèvia escrita, la qual podrà ser revocada en qualsevol moment per l'interessat; el delegat entregarà els rebuts o cupons a l'empresa, i esta en deduirà l'import als treballadors/es i entregarà la suma total del que recapta al referit delegat, de manera que quedarà alliberada tota ulterior responsabilitat respecte d'això.  
  
7. El delegat sindical podrà, previ coneixement de la direcció, difondre i publicar en el si de l'empresa i en el tauler d'anuncis, en el qual es reservarà espai suficient, les notes, comunicacions i convocatòries d'interés sindical per als seus afiliats.  
8. En matèria de reunions, ambdós parts, quant a procediment es referixen, ajustaran la seua conducta a la normativa legal vigent.  
9. En cada secció sindical podrà designar-se un delegat sindical que, necessàriament, serà treballador/a en actiu de la plantilla i, preferentment, membre del comité d'empresa, efectuant-ho cada central o sindicat d'acord amb els seus estatuts.  
10. Els delegats cenyiran les seues tasques a la realització de les funcions sindicals que li són pròpies.  
Article 37. Excedències per càrrec sindical  
Podrà sol·licitar la situació d'excedència aquell treballador/a en actiu que ostentarà càrrec sindical de rellevància provincial o a nivell de secretariat del sindicat respectiu, i nacional en qualsevol de les seues modalitats. Romandrà en esta situació mentres es trobe en l'exercici d'este càrrec, reincorporant-se a la seua empresa, si ho sol·licitara en el termini d'un mes al finalitzar l'exercici del mateix. En les empreses amb plantilla inferior a 50 treballadors/es, els afectats pel terme de la seua excedència, cobrirà la primera vacant que del seu grup professional es produïsca en la seua plantilla de pertinença, excepte pacte individual en contra.  
  
Article 38. Participació en les negociacions de convenis col·lectius  
  
Als delegats/ades sindicals o càrrecs de rellevància nacional de les centrals sindicals i que participen en les comissions negociadores de convenis col·lectius, mantenint la seua vinculació com treballadors/es en actiu d'alguna empresa, els seran concedits permisos retribuïts a fi de facilitar-los la seua labor com a negociadors i durant el transcurs de l'avantdita negociació, sempre que l'empresa estiga afectada per la negociació en qüestió.  
  
Article 39. Autorització cobrament quota sindical   
En les empreses que no tinguen constituïda secció sindical, la central sindical o sindicat autoritzarà un afiliat seu que siga treballador/a de la plantilla perquè puguen procedir al cobrament de les mencionades quotes, sempre que no altere la marxa de la producció.  
  
Article 40. Cursos formació sindicats  
Sense sobrepassar el màxim legal, podran ser consumides les hores retribuïdes de que disposen els membres del comité, delegats del personal i delegats sindicals, a fi de preveure la seua assistència a cursos de formació organitzats pel seu sindicat, instituts de formació o altres entitats.  
  
Article 41. Formació professional  
El personal tindrà dret:  
a) Al gaudi dels permisos necessaris per a concórrer a exàmens, així com a una preferència a triar torn de treball, si este és el règim instaurat en l'empresa, quan curse amb regularitat estudis per a l'obtenció d'un títol acadèmic o professional.  
b) A l'adaptació de la jornada ordinària de treball per a l'assistència a cursos de formació professional o a la concessió del permís oportú de formació o perfeccionament professional amb reserva de lloc de treball.  
  
  
Article 42. Condicions més beneficioses  
A causa del caràcter de mínimes que tenen les disposicions d'este conveni, es respectaran les condicions més beneficioses que, considerades en el seu conjunt i en còmput anual, disfrute el personal a la publicació del mateix.  
  
Article 43. Remissió a normativa general  
En tot allò que no està previst en este conveni, caldrà ajustar-se al que disposa la legislació laboral de caràcter general.  
  
Article 44. Sancions a les empreses  
Les empreses podran ser sancionades per l'autoritat laboral quan infringisquen l'exacte compliment d'este conveni, i també podran denunciades per qualsevol empresa o treballador/a de la mateixa, o que pertanga a la denunciada.  
  
Article 45. Inaplicació del conveni col·lectiu  
El procediment per a iniciar la inaplicació del present conveni col·lectiu serà el següent:  
1. L'empresa que decidisca iniciar la inaplicació del present conveni haurà de comunicar a la comissió paritària d'este conveni l'obertura del procediment, al temps d'iniciar el període de consultes, i haurà de remetre la documentació econòmica pertinent i la justificació econòmica de la mesura que proposa, sempre dirigida al manteniment de l'ocupació.  
En la proposta d'inaplicació hauran de figurar, clarament, les noves condicions de treball i la seua duració, que seran revisables anualment, llevat de pacte En contra, i tindran, com a màxim, la duració del present conveni col·lectiu.  
2. El període de consultes haurà de tindre una duració no superior a 15 dies. Este període versarà sobre les causes motivadores de la proposta empresarial i sobre la possibilitat d'evitar o reduir els seus efectes, així com les mesures necessàries per atenuar els seus efectes per als treballadors i treballadores afectades, tenint sempre com a motivació última el manteniment dels llocs de treball.  
S'haurà de documentar la causa per mitjà de memòria explicativa de la mateixa i s'haurà de fer una llista amb les mesures de caràcter general que es tinga previst prendre, en funció de la causa que s'al·legue.  
També les empreses podran procedir a inaplicar el règim salarial previst en el present conveni col·lectiu, quan estes tinguen una disminució persistent del seu nivell d'ingressos o la seua situació i perspectives econòmiques pogueren veure's afectades negativament com a conseqüència d'esta aplicació, afectant les possibilitats de manteniment de l'ocupació en les mateixes.  
3. La interlocució per a esta negociació seran les seccions sindicals, quan així ho acorden, o bé la representació unitària dels treballadors i treballadores. En cas que en el centre de treball no existisca representació legal dels treballadors, estos podran optar per atribuir la seua representació per a la negociació de l'acord, a la seua elecció, a una comissió d'un màxim de tres membres integrada per treballadors de la mateixa empresa i triada per estos democràticament, o a una comissió del mateix nombre de components designats, segons la seua representativitat, pels sindicats més representatius i representatius del sector a què pertanga l'empresa i que estigueren legitimats per a formar part de la comissió negociadora del conveni col·lectiu d'aplicació a la mateixa.   
  
L'empresari podrà atribuir la seua representació a l'organització empresarial en què estiguera integrada.  
Els acords es prendran per majoria simple.  
4. Després del període de consultes, l'acord haurà de remetre's a la comissió paritària del conveni col·lectiu dins dels set dies següents a la seua consecució, amb la relació expressa de les noves condicions de treball a aplicar en l'empresa.  
5. Si no hi ha acord, després de la realització del període de consultes, s'haurà de sotmetre la discrepància a la comissió paritària del conveni col·lectiu que disposarà d'un màxim de set dies per a pronunciar-se, a comptar des del dia del requeriment. Si hi ha acord de la comissió paritària, totes les parts negociadores estaran sotmeses al mateix.  
En cas de discrepància, la mateixa decidirà sotmetre-ho a l'arbitratge o mecanismes arreplegats en el V Acord de Solució Extrajudicial de Conflictes Laborals de la Comunitat Valenciana (DOCV 08.07.2010) o posteriors. En cas de no arribar a acord o laude arbitral, es donarà la discrepància per no resolta als efectes legals oportuns.  
La comissió paritària estarà obligada a tractar i mantindre, en la major reserva, la informació rebuda i les dades a què hagen tingut accés com a conseqüència del que establixen els paràgrafs anteriors; observant, per consegüent, respecte de tot això, sigil professional.  
  
Article 46. Igualtat  
Les parts es comprometen en este acte a l'estricte compliment de la Llei d'Igualtat efectiva entre Hòmens i Dones, i a l'adequada aplicació de la referida llei en el marc de les empreses afectades per este conveni, de manera que no es produïsca cap situació de discriminació per raó de sexe, ni en la contractació, ni en el marc de les mateixes relacions laborals, ni de qualsevol altra forma.  
  
Article 47. Assetjament laboral, moral o sexual  
1. S'entén per assetjament moral, tota conducta, practica o comportament realitzat de manera sistemàtica o recurrent en el si d'una relació de treball, que supose, directament o indirectament, un menyscabament o atemptat contra la dignitat del treballador/a, a qui s'intenta sotmetre emocionalment i psicològicament de forma violenta o hostil, i que perseguix anul·lar la seua capacitat promocional, professional o la seua permanència en el lloc, de forma que afecta negativament l'entorn laboral.  
Descriu una situació en què una persona o un grup de persones exercixen una violència o fustigació psicològica extrema de forma sistemàtica, generalment durant un temps prolongat sobre una altra persona en el lloc de treball.  
2. L'empresa vetlarà per la consecució d'un ambient adequat en el treball, lliure de comportaments indesitjats, de caràcter o connotació sexual o de qualsevol altre tipus, i adoptarà les mesures oportunes a este efecte quan tinga coneixement de les mateixes, incloses aquelles de caràcter sancionador. És voluntat de l'empresa establir les següents normes de comportament per a previndre situacions que afavorisquen l'aparició de casos d'assetjament en el treball:  
- No s'actuarà de forma individual ni col·lectiva contra la reputació o dignitat personal de cap treballador/a.  
- No s'actuarà de forma individual ni col·lectiva, contra l'exercici del treball de cap empleat/ada, ja siga encomanant un treball excessiu o injustificadament escàs, innecessari, per al que no estiga qualificat, etc.-  
- No es manipularà, de forma individual ni col·lectiva, la informació o comunicació que haja de rebre qualsevol empleat/ada per a la realització del seu treball; sense mantindre'l en situació d'ambigüitat de rol, sense informar-lo sobre aspectes de les seues funcions, responsabilitats, mètodes de treball, fent ús hostil de la comunicació, tant explícitament (amenaçant-lo, criticant-lo sobre temes tant laborals com de la seua vida privada), com implícitament (no dirigint-li la paraula, no fent cas de les seues opinions relacionades amb el treball o entorn laboral, ignorant la seua presència, etc.).  
- No es permetran situacions d'iniquitat, per mitjà de l'establiment de diferències de tracte o per mitjà de la distribució no equitativa del treball.  
- Qualsevol de les conductes descrites anteriorment seran perseguides i sancionades en funció de la seua gravetat.  
3. Amb independència de les accions que puguen interposar-se respecte d'això davant de qualsevol instància, administrativa o judicial, el procediment intern s'iniciarà amb la denúncia, per part de qui s'entenga afectat per una situació d'assetjament o pels representants legals dels treballadors/es, davant d'un representant de la Direcció de l'empresa. La denúncia donarà lloc a la immediata obertura d'expedient informatiu per part de l'empresa, especialment encaminat a esbrinar la realitat dels fets i impedir, si estos es confirmen, la continuïtat de l'assetjament denunciat, per al que s'articularan les mesures oportunes a este efecte. Qualsevol denúncia d'este caire s'haurà d'informar immediatament al comité de seguretat i salut o delegats de prevenció, sempre que així ho sol·licite la persona afectada o els representants legals dels treballadors/es. En les indagacions a efectuar no s'observarà mes formalitat que la de donar tràmit d'audiència a tots els afectats; per a fer-ho, es faran totes les diligències que puguen considerar-se pertinents als efectes d'aclarir els fets.  
4. Durant este procés, que haurà d'estar substanciat en un termini màxim de 10 dies, guardaran tots els actuants una absoluta confidencialitat i reserva, ja que afecta directament la intimitat i honorabilitat de les persones.  
5. La persona que haja formulat la denúncia, tindrà la facultat de triar la persona que la representarà durant tota la investigació.  
6. La comissió d'investigació estarà composta per l'empresa i els representants legals dels treballadors/es de forma paritària, determinant-se en el si del centre de treball el número de la comissió. A ella se li sumarà la persona que l'afectada haja triat per a representar-la, qui actuarà com a mer representant sense veu ni vot.  
7. La direcció de l'empresa, si hi ha indicis racionals certs, de forma cautelar aïllarà i protegirà la persona denunciant de la persona o persones denunciades.  
8. En cas de no existir representació legal dels treballadors/es, la persona denunciant podrà Informar la comissió paritària del conveni dels fets. La comissió paritària tindrà l'obligació de crear una comissió d'investigació que pose en marxa el protocol d'actuació.  
  
9. Finalitzada la investigació, la comissió, en cadascun dels casos, emetrà un informe que s'entregarà a la persona denunciant i a la denunciada perquè, si així ho creuen convenient, puguen seguir les vies legals que els atorga la llei.  
No obstant això, en aquelles empreses on existisca un protocol d'actuació respecte de l'assetjament laboral, moral o sexual, s'ajustarà, en primer lloc, a allò que s'ha disposat en el protocol, si es va acordar amb la representació social dels treballadors/es, i amb caràcter subsidiari s'aplicarà el que ací s'establix.  
  
  
Disposicions transitòries   
  
Primera  
Atés que s'ha suprimit el concepte de plus conveni unificant-se en el concepte salari base s'establix que, amb caràcter transitori i als efectes de l'adquisició de trams d'antiguitat en el cas d'alguns treballadors/es, l'import que haurà de computar-se als efectes d'establir el complement d'antiguitat consolidada no haurà d'incloure l'import corresponent al plus conveni.  
  
Segona  
Les empreses disposaran d'un termini de tres mesos a partir de la publicació en el Diari Oficial de la Comunitat Valenciana, per a regularitzar els retards econòmics a satisfer als treballadors/es afectats pel present conveni.  
  
  
Disposicions addicionals  
  
Primera  
Si el personal adscrit a un grup professional percebera, en el moment de la firma del present conveni, quantitats per mitjà de plusos, complements personals o qualsevol altre concepte, en funció de la realització específica del treball descrit per a este grup, les quantitats que perceben seran compensables i absorbibles.  
  
Segona  
Les parts volen fer constar la voluntat de manteniment dels llocs de treball en el sector i evitar, en la mesura del possible, l'amortització de llocs de treball.  
  
  
Disposició final  
  
Els complements de caràcter personal que es perceben, derivats de la percepció, al seu dia, d'un salari superior al fixat en conveni, no seran absorbibles ni compensables i experimentaran el mateix increment que es fixe per a cada conveni.  
  
  
  
  
TAULES SALARIALS BEGUDES REFRESCANTS SEGONS GRUPS  
  
(Increment 1,00 %)  
2014 definitives  
  
 S. Base Pagues Paga Total  
 dia/mes extres vacacions any 2014  
GRUP I   
 Diari 32,32 969,60 581,76 15.287,36  
  
GRUP II   
 Diari 33,37 1.001,05 600,64 15.783,27  
 Mensual 1.011,75 1.011,75 607,05 15.783,27  
  
GRUP III   
 Diari 35,45 1.063,38 638,03 16.766,00  
 Mensual 1.074,76 1.074,76 644,85 16.766,00  
  
GRUP IV   
 Diari 35,73 1.072,01 643,21 16.902,09  
 Mensual 1.083,47 1.083,47 650,08 16.902,09  
  
GRUP V   
 Mensual 1.154,81 1.154,81 692,89 18.015,10  
  
GRUP VI  
 Mensual 1.160,52 1.160,52 696,31 18.104,12   
  
GRUP VII  
 Mensual 1.252,58 1.252,58 751,55 19.540,28   
  
GRUP VIII   
 Mensual 1.258,86 1.258,86 755,32 19.638,28   
  
PRIMA VIVENDA DIETES   
Servici directe per caixa 0,1537 Dieta completa 42,1000  
Servici a distribuïdors per caixa 0,0783 Mitja dieta 15,9985  
   
JORNADES ESPECIALS QUART TORN   
Jornada dilluns a dissabte 41.5356 Quart torn 6 mesos 44,0724  
Jornada dimarts a dissabte 37,7765 Quart torn extensiu 47,8500  
  
Quantitat jubilació 768.0415   
  
  
  
  
  
TAULES HORES EXTRAORDINÀRIES DEFINITIVES   
BEGUDES REFRESCANTS 2014  
   
GRUP I 15   
GRUP II   
 Manteniment 15.47  
 Producció 15.47   
 Qualitat 15.47   
 Vendes 15.47   
 Administració 15.47   
GRUP III   
 Manteniment 16.45  
 Producció 16.45  
 Qualitat 16.45   
 Vendes 16.45   
 Administració 16.45   
GRUP IV   
 Manteniment 16.57  
 Producció 16.57  
 Qualitat 16.57   
 Vendes 16.57   
 Administració 16.57   
GRUP V   
 Manteniment 17.57  
 Producció 17.57  
 Qualitat 17.57   
 Vendes 17.57   
 Administració 17.57   
GRUP VI 19.15   
GRUP VII 19.15   
GRUP VIII 19.15